Kim Edberg Andersen (NB), 2023-04-20:
Som ny i Folketinget lærer man jo nye ord hele tiden, og et af dem, jeg har lært ved at have den glæde at være på samme gang som Alternativet, er greenwashing.
Og det her er vel faktuelt det første eksempel på greenwashing af skattelovgivningen i Danmark, for det her er jo lige præcis nul procent klima og ethundrede procent skat.
Og det er superfint – så skal man bare kalde det det.
Og grunden til, at det er det, er jo, at vi beskatter et erhverv, som rent faktisk ikke har muligheden for at gøre det, vi beskatter dem til at gøre, altså det, vi gerne vil udnytte den her skat til.
Og det er synd.
At det så samtidig uomtvisteligt er geografisk skævvredet, i forhold til hvor omkostningerne kommer til at ligge, er faktisk også synd.
Det er synd, at der ikke er nogen herinde i dag, der har anerkendt, at både Dansk Industri og Dansk Erhverv siger, at det er skævvridende for områder af Danmark.
Man tænker jo mange ting som folketingspolitiker, og man kunne jo måske få den tanke, at det var, fordi dem, som sidder i regering nu, og dem, der bliver støttet op om her, primært får deres vælgere uden for de områder, der bliver beskattet højere nu.
Men det er selvfølgelig bare en tanke, man kan få – det håber jeg da bestemt ikke der er noget om.
For når man hører parolen om, at udlederen indbetaler, lyder det jo rigtig godt.
Men skal vi ikke også bare slå fast, at der ikke er nogen af vognmændene oppe i min region, der lige fylder en kølevogn med koteletter og kører til København, bare fordi koteletterne skal ud at luftes?
Det gør han, fordi der er nogen, der bestiller koteletterne i København.
Så dieselolien bliver forbrugt, fordi forbrugerne i København gerne vil have koteletter.
Det er det, der sker.
Så kommer dilemmaet: Hvorfor melder man så ikke bare rent ud, når man gerne vil nå 70-procentsmålsætningen, og siger til de danske skatteborgere, sådan overalt, at det er prisen?
Men det lyder ikke så godt, når vi står ude til den næste vælgerdebat.
Så lyder det godt, at vi kan sige, at det er Produktionsdanmark; det er transporten; det er håndværkeren; det er alle andre end en selv.
Og man skal jo løse problematikken ved at gøre det selv – ved at lade danskerne byde ind selv.
Jeg kan godt se, at venstrefløjen kigger på mig og tænker: Hold da op, Kim, du er sort indeni.
Men virkeligheden er, at mit solcelleanlæg har lavet 80 kWh i dag.
Det vil sige, at jeg er det grønneste menneske her i salen i dag, for jeg står ikke for nogen CO 2 -udledning, überhaupt.
Jeg har også en elbil – det var faktisk mest, fordi nydelsen af at få lov at købe en bil uden afgift var så stor, at jeg ikke kunne undgå at falde for fristelsen som borgerlig og bare få lov at slippe for det her skattehelvede, vi er omfattet af.
Så det nyder jeg.
Hver eneste gang jeg sætter mig ind i den, tænker jeg: Hold da op, der havde de for en gangs skyld ikke fingrene dybt nede i lommen på mig – ej, det er en skøn følelse.
Det eneste problem er, at når det er koldt, kører den ikke så langt, som man påstår.
Og det er jo faktisk også en af de problematikker, vi får med lastbilerne.
Virkeligheden er, at det godt kan være, at vi tror, vi er i mål, men den fine, fine bil, jeg har, der skal kunne køre 500 km på en opladning, kan ikke lide det, når det er koldt – så kan den kun køre 300 km.
Prøv at forestille jer en lastbil, når det er minus 20 grader – det har vi bedt en vognmand om, som nogle gange kører i Danmark, men lige pludselig skal han op nord for polarcirklen med den samme lastbil; ja, det bliver hyggeligt!
Det er ikke kun snekæder, man skal have – der skal man nok have en bitte dieselgenerator bagi, som kan levere noget el.
Teknologien er der ikke.
Derfor er det her hundrede procent skat, nul procent klima.